**Luna lui Mai**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luna lui Mai

Întregul univers e vis şi armonie,

Cu suflu tineresc ce dăruie lumină,

Pământul s-a trezit scăpat de atonie

Şi cheamă ne-ncetat pe soare să revină.

La streașină privesc în revărsat de zori

O rândunică ce cuibul își clădește,

Neobosită zboară de mii şi mii de ori

Ca adăpost să aibă, e tot ce îşi doreşte.

În dimineţa nouă salcâmii răspândesc

Parfumuri dulci, miresme-mbătătoare,

Albinele voioase în jurul lor roiesc

Strângând pe piciorușe, polenul de pe floare.

Câmpia e gătită în haina ei măiastră

Ţesută în tăcere de mândrul curcubeu,

Ca Voroneţul sfânt e bolta cea albastră

Pictată cu iubire de Bunul Dumnezeu.

Doar în Rarău, pe culmile semeţe

Zăpada-i neatinsă şi încă stăpâneşte,

Ea printre gene ude, abia mai dă bineţe

Lunii lui Mai ce-n taină o zoreşte.